Γ.Σ. Αγίων Αναργύρων

Ο **Γυμναστικός Σύλλογος Αγίων Αναργύρων** «**Η Ένωση**» είναι ελληνικό αθλητικό σωματείο που δραστηριοποιείται στην περιοχή των Αγίων Αναργύρων Αττικής. Επίσημο έτος ίδρυσής του είναι το 1932. Επίσημα χρώματά του είναι ιστορικά το κόκκινο και το μαύρο, ωστόσο τα τελευταία χρόνια έχει επικρατήσει ο συνδυασμός του κόκκινου με το μπλε. Διατηρεί ενεργά τμήματα ποδοσφαίρου (ανδρικό και ακαδημίες ανδρικού), καλαθοσφαίρισης (ανδρικό και ακαδημίες ανδρικού) και πετοσφαίρισης (γυναικείο και ακαδημίες γυναικείου).

## Τμήμα ποδοσφαίρου ανδρών

### Ιστορική αναδρομή
Ο σύλλογος ιδρύθηκε το 1926 ως ποδοσφαιρικό σωματείο με την ονομασία «**Ένωσις Αγίων Αναργύρων**» και ως ιδρυτές του αναφέρονται οι Σταματόπουλος, Σκαρπέλης Πεδουλάκης, Χωριανόπουλος και η Ραπακούλια, που αποτέλεσαν και το πρώτο Διοικητικό Συμβούλιο του συλλόγου. Το 1932 αναγνωρίστηκε επίσημα από το Πρωτοδικείο Αθηνών και το Διοικητικό Συμβούλιο του αναγνωρισμένου πλέον συλλόγου αποτέλεσαν οι: πρόεδρος Γεώργιος Βογιατζής, γενικός γραμματέας Αθανάσιος Παυλίδης, ταμίας και γενικός αρχηγός Χρήστος Καραμέρος, έφορος Κ. Σαντοριναίος, μέλη Ι. Μπούκουρας, Ι. Σκαρπέλης, Α. Καστανός. Τα χρώματα της ομάδας ήταν κατά την ίδρυση το κόκκινο και το μαύρο. Αποτελεί τον παλαιότερο αθλητικό σύλλογο στην περιοχή των Αγίων Αναργύρων. Το 1954 αναγνωρίστηκε από την Ε.Π.Ο. με Αριθμό Μητρώου Ε.Π.Ο. 485 και από την αγωνιστική περίοδο 1954-55 ξεκίνησε η επίσημη αγωνιστική πορεία του συλλόγου στα επίσημα πρωταθλήματα της Ε.Π.Σ. Αθηνών, όπου και έκτοτε έχει μακροχρόνια παρουσία. Το 1967 η Ένωση Αγίων Αναργύρων απορρόφησε δύο άλλες ομάδες της περιοχής των Αγίων Αναργύρων, τον «Ανακασιακό» και τον «Καραμεραϊκό Ποδοσφαιρικό Όμιλο». Στη συνέχεια έλαβε τη σημερινή του ονομασία, «**Γυμναστικός Σύλλογος Αγίων Αναργύρων**».

Στα τέλη της δεκαετίας 1990-2000 κατάφερε να προβιβαστεί στη Δ΄ Εθνική Κατηγορία, από την οποία υποβιβάστηκε το 2002. Το 2006 κατέκτησε για πρώτη φορά στην ιστορία της το πρωτάθλημα της Ε.Π.Σ. Αθηνών, καθώς και τον τίτλο του Υπερπρωταθλητή, επιστρέφοντας ξανά στη Δ΄ Εθνική. Στην Δ΄ Εθνική αγωνίστηκε μέχρι το 2011, όποτε και υποβιβάστηκε. Κατόπιν αγωνίστηκε στο πρωτάθλημα της Ε.Π.Σ. Αθηνών και την αγωνιστική περίοδο 2017-18 κατέκτησε το πρωτάθλημα στον 1ο όμιλο και προβιβάστηκε στην Γ΄ Εθνική Κατηγορία, για πρώτη φορά στην ιστορία του συλλόγου.

Παρέμεινε στις Εθνικές κατηγορίες μέχρι την αγωνιστική περίοδο 2019-2020 όταν και υποβιβάστηκε στην Α Κατηγορία της Ε.Π.Σ. Αθηνών τερματίζοντας 13η σε σύνολο 14 ομάδων. 

Την αγωνιστική περίοδο 2024-2025 η ομάδα υποβιβάστηκε στο Β Τοπικό αφού τερμάτισε 14η σε σύνολο 16 ομάδων. 

### Παρουσία ανά έτος

### Έδρα
Ο σύλλογος χρησιμοποιεί ως έδρα το Γήπεδο του Δημοτικού Γυμναστηρίου Αγίων Αναργύρων στη συμβολή της Λεωφόρου Δημοκρατίας με την οδό Βαλτετσίου. Το γήπεδο, χωρητικότητας 2.100 θεατών, αρχικά διέθετε φυσικό χόρτο, στη συνέχεια χώμα και στις ημέρες μας σύγχρονο πλαστικό χλοοτάπητα. Το Δημοτικό Γυμναστήριο Αγίων Αναργύρων παραχωρήθηκε το 2001 στο Δήμο από τη Γενική Γραμματεία Αθλητισμού.

Η διοίκηση του Δημοτικού Γυμναστηρίου έκανε πρόσφατα έργα στο χώρο του σταδίου για την αναβάθμιση του γηπέδου (επισκευή χλοοτάπητα, τοποθέτηση καινούργιων κιγκλιδωμάτων, διαχωριστικά δίκτυα ανάμεσα στον κεντρικό αγωνιστικό χώρο και το βοηθητικό, τοποθέτηση προστατευτικών στα κιγκλιδώματα) εξασφαλίζοντας την καλύτερη λειτουργία του γηπέδου και την ασφάλεια των αθλητών.

## Τμήμα καλαθοσφαίρισης ανδρών

### Ιστορική αναδρομή
#### Τα πρώτα βήματα
Η ιστορία του ανδρικού τμήματος καλαθοσφαίρισης ξεκινά στις αρχές της δεκαετίας του 1980. Αρχικά χρησιμοποιήθηκαν ως αθλητικές εγκαταστάσεις γήπεδα σχολείων των Αγίων Αναργύρων.

Η ομάδα εντάχθηκε στο δυναμικό της Ε.Σ.Κ. Αττικής στην Α' Κατηγορία της οποίας αγωνιζόταν το χρονικό διάστημα από το 1990 έως το 2010. Σημαντική συμβολή στην πορεία αυτή είχε ο διακεκριμένος Έλληνας πρήων καλαθοσφαιριστής Αργύρης Καμπούρης, ο οποίος διετέλεσε προπονητής του συλλόγου την περίοδο αυτή.

#### Πορεία στη Γ' Εθνική
Το 1998 λαμβάνει χώρα μία κορύφωση στην πορεία της ομάδας με την κατάκτηση του Πρωταθλήματος της Α' Κατηγορίας Ανδρών της Ε.Σ.Κ.Α. Από την περίοδο 1998-99 ανέβηκε στους Ομίλους της Γ' Εθνικής Κατηγορίας όπου και θήτευσε για μία τετραετία.

Τη χρονιά 1998-99 ο σύλλογος αναδείχθηκε επίσης Κυπελλούχος Ε.Σ.Κ.Α.

Την αγωνιστική περίοδο 1999-00 οι Άγιοι Ανάργυροι συμμετείχαν στο Πρωτάθλημα του 2ου Ομίλου Νότου συλλέγοντας 16 νίκες και 10 ήττες. Έχοντας ισοβαθμίσει με τον Κολοσσό Ρόδου και τον Άγιο Θωμά Γουδί, τελικά έκλεισαν τη χρονιά στην 6η θέση της βαθμολογικής κατάταξης. Τη χρονιά 2000-01 μετακόμισαν στον 1ο Όμιλο. Ισοβάθμισαν εκ νέου στο τέλος με δύο ομάδες, την Ομόνοια Ναυπάκτου και τον Πολύβιο Μεγαλόπολης, αποτελώντας τελικά λόγω των μεταξύ τους αποτελεσμάτων και τον άτυχο της κατάστασης. Στην τελική βαθμολογία βρέθηκαν στη 10η θέση, παραμένοντας, ωστόσο, στην ίδια κατηγορία. Την περίοδο 2001-02 δήλωσαν μεν συμμετοχή στο Πρωτάθλημα, ωστόσο μηδενίστηκαν και επέστρεψαν στο οικείο τους τοπικό πρωτάθλημα.

#### Παρακμή και προσπάθεια ανάκαμψης
Η πτωτική πορεία του συλλόγου συνεχίστηκε ώσπου βρέθηκε να αμφιταλαντεύεται μεταξύ της Δ' και της Γ' Κατηγορίας της Ε.Σ.Κ.Α. Επανεκκίνηση κατόρθωσε ουσιαστικά το 2007-08 όταν, υπό τις οδηγίες του προπονητή Κώστα Αθανασίου, εξασφάλισε την άνοδό της στη Γ' Κατηγορία της Ε.Σ.Κ.Α. Ακολούθησε η άνοδος στη Β' Κατηγορία υπό την καθοδήγηση του Ηλία Στρατικόπουλου.

Την αγωνιστική περίοδο 2013-14, οπότε και πρώτος προπονητής του τμήματος διετέλεσε ο Ζαχαρίας Παρήμερος, οι Άγιοι Ανάργυροι αποτέλεσαν κομμάτι του δυναμικού της Α' Κατηγορίας Ε.Σ.Κ.Α. μαζί με 13 ακόμη συλλόγους. Στην τελική βαθμολογική κατάταξη βρέθηκαν στη 10η θέση, έχοντας συγκεντρώσει 13 νίκες και 13 ήττες (όσες και οι σύλλογοι Αναγέννηση Πετραλώνων και Εύνικος που κατετάγησαν υψηλότερα). Το αποτέλεσμα ήταν αρκετό να συγκρατήσει την ομάδα στην κατηγορία.

Την επόμενη χρονιά, 2014-15, ο σύλλογος αγωνίστηκε υπό την ηγεσία του Γιώργου Σουρμελή. Απέναντι σε 13 ακόμη συλλόγους συγκέντρωσε 9 νίκες και 17 ήττες ολοκληρώνοντας τις αγωνιστικές του υποχρεώσεις στην 11η θέση της τελικής βαθμολογίας. Λόγω πολλών υποβιβασμών από τη Γ' Εθνική, οι ομάδες της Α' Ε.Σ.Κ.Α. που υποβιβάστηκαν ήταν αρκετές, ανάμεσα στις οποίες και οι Άγιοι Ανάργυροι.

### Ακαδημίες
Από τις ακαδημίες του συλλόγου, στις οποίες επενδύεται μεγάλη προσοχή, ξεπήδησε πρόσφατα ο Βασίλης Μουράτος, ο οποίος έλαβε μεταγραφή στον Ολυμπιακό Πειραιώς. Προπονητής των ακαδημιών είναι ο Νίκος Μηλιορίτσας, παλαιός αθλητής του συλλόγου με πολύχρονη προσφορά σε αυτόν.

### Τρέχουσα αγωνιστική περίοδος
Κατά την τρέχουσα αγωνιστική περίοδο, 2022-23, ο Γ.Σ. Αγίων Αναργύρων λαμβάνει μέρος στο Πρωτάθλημα της Α' Κατηγορίας Ανδρών της Ένωσης Σωματείων Καλαθοσφαίρισης Αττικής, καθώς και στη διοργάνωση του Κυπέλλου Ανδρών αυτής.

Έδρα του συλλόγου είναι το πρόσφατα ανακαινισμένο Νέο Κλειστό Γυμναστήριο Καματερού στο Δήμο Αγίων Αναργύρων-Καματερού. Καθήκοντα προέδρου του διοικητικού συμβουλίου διατηρεί από τον Ιούλιο του 2015 ο Βασίλης Λινάρης. Καθήκοντα πρώτου προπονητή διατηρεί από τον Δεκέμβριο του 2022  ο Γιάννης Φασουλόπουλος , αποδεικνύοντας μέχρι στιγμής μια πολύ καλή κίνηση για την ομάδα των Αγίων Αναργύρων

## Τμήμα καλαθοσφαίρισης γυναικών

### Ιστορική αναδρομή
Ο σύλλογος των Αγίων Αναργύρων διατηρούσε μέχρι το πρόσφατο παρελθόν και γυναικείο τμήμα καλαθοσφαίρισης, η λειτουργία του οποίου έχει σήμερα ανασταλλεί.

Σημαντική στιγμή στην πορεία του ήταν η κατάκτηση του Πρωταθλήματος της Α' Κατηγορίας Γυναικών που διοργανώνει η Ε.Σ.Κ. Αττικής κατά τη λήξη της αγωνιστικής περιόδου 2003-04. Σαν αποτέλεσμα η ομάδα έλαβε το δικαίωμα ανόδου στην Α2 Εθνική Κατηγορία όπου και διαγωνίστηκε για τρία χρόνια.

Στα πλαίσια του Πρωταθλήματος του Ομίλου Νότου της περιόδου 2004-05, στο οποίο αναμετρήθηκαν 12 ομάδες συνολικά, ο σύλλογος συγκέντρωσε από κοινού με τον Ηρόδοτο Ν. Αλικαρνασσού 11 νίκες και 11 ήττες. Στην τελική κατάταξη τοποθετήθηκε στην 5η θέση, παραμένοντας χωρίς προβλήματα στην κατηγορία. Την ίδια περίοδο πραγματοποίησε το ντεμπούτο του στο Κύπελλο Ελλάδος, στα πλαίσια του οποίου έδωσε δύο αγώνες. Πέτυχε μία νίκη με σκορ 56-49 απέναντι στη Σχερία Κέρκυρας, προτού αποκλειστεί από τη διοργάνωση κατόπιν ήττας με σκορ 51-59 από τον Άρη Θήβας.

Την επόμενη χρονιά, 2005-06, ο Όμιλος Νότου της Α2 Εθνικής διευρύνθηκε. Απέναντι σε 13 αντιπάλους αυτή τη φορά, ο απολογισμός του συλλόγου ήταν 15 νίκες, 10 ήττες κι ένας μηδενισμός. Ολοκλήρωσε έτσι τις αγωνιστικές του υποχρεώσεις στην 7η θέση της τελικής κατάταξης. Για δεύτερη συνεχή χρονιά οι Άγιοι Ανάργυροι συμμετείχαν και στο θεσμό του Κυπέλλου. Στον πρώτο αγώνα συνέτριψαν την Α.Γ.Ε. Χαλκίδα με σκορ 107-24, για να ανακόψει την πορεία τους ο Άρης Χολαργού με σκορ 53-61.

Την περίοδο 2006-07 η ομάδα δηλώθηκε στην Α2 Εθνική, ωστόσο δεν αγωνίστηκε και καθαρά τυπικά μηδενίστηκε σε όλα τα παιχνίδια και κατέλαβε την τελευταία θέση της κατάταξης. Αντίστοιχα αποχώρησε και από το Κύπελλο, όπου ο αγώνας της με τον Παγχιακό κατακυρώθηκε υπέρ του αντιπάλου με το συμβολικό 20-0.

## Τμήμα πετοσφαίρισης ανδρών
### Ιστορική αναδρομή
Το ανδρικό τμήμα πετοσφαίρισης του συλλόγου δημιουργήθηκε το 1986. Πρώτος προπονητής του ανέλαβε ο Κώστας Σιδηρόπουλος.

Η ομάδα ανήκει στο δυναμικό της Ε.Σ.ΠΕ.Δ.Α., ξεκινώντας την αγωνιστική της πορεία από τη Γ' Κατηγορία της τελευταίας. Το 2003 πέτυχε την άνοδό της στην Α' Κατηγορία.

Σήμερα η λειτουργία του ανδρικού τμήματος έχει ανασταλλεί.

## Τμήμα πετοσφαίρισης γυναικών
### Ιστορική αναδρομή
Η επιφανέστερη στιγμή στη μέχρι τώρα πορεία του γυναικείου τμήματος πετοσφαίρισης του συλλόγου ήταν η επίδοσή του κατά την αγωνιστική περίοδο 1998-99 οπότε και ανήλθε στην Α' Κατηγορία της Ε.Σ.ΠΕ.Δ.Α. Στην τελική βαθμολογία της χρονιάς κατέλαβε τη 2η θέση, χάνοντας στις λεπτομέρειες την ευκαιρία για άνοδο στη Β' Εθνική Κατηγορία.

Την αγωνιστική περίοδο 2014-15 οι Άγιοι Ανάργυροι συμμετείχαν στο Πρωτάθλημα της Α' Κατηγορίας Ε.Σ.ΠΕ.Δ.Α. Ολοκλήρωσαν τις αγωνιστικές τους υποχρεώσεις για την κανονική περίοδο στην 4η θέση του βαθμολογικού πίνακα με 17 νίκες και 5 ήττες (54-29 σετ). Ακολούθως έλαβε μέρος στα Play-offs όπου σημείωσε επιπλέον 4 νίκες και 1 ήττα, κλείνοντας τη χρονιά στη 2η θέση της τελικής κατάταξης.

## Σημειώσεις

**''α.** Ο **Καραμεραϊκός Ποδοσφαρικός Όμιλος** ιδρύθηκε το 1946 στη συνοικία των Αγίων Αναργύρων. Έλαβε αυτό το όνομα προς τιμήν του ιδρυτή και στυλοβάτη της ομάδας, Χρ. Καραμέρου. Το 1947 εντάχθηκε στην Ομοσπονδία Ανεξαρτήτων Σωματείων Αθήνας (ΟΠΑΣΑ), συμμετέχοντας στα πρωταθλήματά της ως το 1950. Την περίοδο 1950-51 εντάχθηκε στη Δόκιμη Κατηγορία της Ε.Π.Σ. Αθηνών και τα επόμενα χρόνια στη Γ' Κατηγορία. Ως το 1967 αγωνιζόταν στις χαμηλές αθηναϊκές κατηγορίες (Β2, Γ). Το 1967 απορροφήθηκε από την Ένωση Αγίων Αναργύρων. Παίκτης του Καραμεραϊκού υπήρξε ο Ευστ. Λαζαρίδης, μετέπειτα αθλητής της Α.Ε.Κ.'' 


## Παραπομπές


## Εξωτερικοί σύνδεσμοι

* Γ.Σ. Αγίων Αναργύρων, επίσημο ιστολόγιο του συλλόγου.
* Γ.Σ. Αγίων Αναργύρων , επίσημος ιστότοπος του τμήματος πετοσφαίρισης γυναικών.
* Κλειστό Γυμναστήριο Καματερού , στον ιστότοπο Gipeda.gr.

Κατηγορία:Αθλητικοί σύλλογοι Αθήνας
Κατηγορία:Ποδοσφαιρικές ομάδες Ελλάδας
Κατηγορία:Ελληνικοί σύλλογοι καλαθοσφαίρισης
Κατηγορία:Ελληνικοί σύλλογοι πετοσφαίρισης
Κατηγορία:Σωματεία Ε.Σ.Κ.Α.
Κατηγορία:Σωματεία Ε.Σ.ΠΕ.Δ.Α.
Κατηγορία:Ιδρύσεις αθλητικών συλλόγων το 1932
Κατηγορία:Ιδρύσεις ποδοσφαιρικών ομάδων το 1932
Κατηγορία:Ιδρύσεις ομάδων καλαθοσφαίρισης σε άγνωστο έτος